Predkladacia správa

Národný program boja proti obchodovaniu s ľuďmi na roky 2008-2010 (ďalej len „národný program“) sa predkladá na rokovanie vlády Slovenskej republiky na základe úlohy B.1.  uznesenia vlády Slovenskej republiky č. 320/2007 k správe o plnení úloh vyplývajúcich z Národného akčného plánu boja proti obchodovaniu s ľuďmi na roky 2006-2007. Materiál bol vypracovaný na základe podkladov zainteresovaných ústredných orgánov štátnej správy. 
Vláda Slovenskej republiky považuje boj proti obchodovaniu s ľuďmi za jednu zo svojich hlavných priorít a venuje  mu osobitnú pozornosť.
Prvým materiálom prijatým na národnej úrovni vyhlasujúcim boj proti tejto organizovanej závažnej trestnej činnosti  bol Národný akčný plán boja proti obchodovaniu s ľuďmi na roky 2006-2007, ktorý bol prijatý uznesením vlády Slovenskej republiky č. 3/2006. Keďže tento akčný plán stanovoval úlohy na obdobie rokov 2006 a 2007, bolo potrebné vytvoriť nový, aktualizovaný v podobe národného programu, ktorý pozostáva z dvoch častí, z národnej stratégie a z Národného akčného plánu boja proti obchodovaniu s ľuďmi na roky 2008 - 2010.
Cieľom národného programu je zabezpečiť komplexnú a účinnú národnú stratégiu boja proti obchodovaniu s ľuďmi, ktorá podporuje rozvoj vzájomného porozumenia a koordinovanej činnosti všetkých zainteresovaných subjektov v rámci eliminácie rizík a predchádzania spáchania trestného činu obchodovania s ľuďmi, ako aj pri vytváraní podmienok pre poskytovanie podpory a pomoci obetiam obchodovania s ľuďmi a zabezpečenia ochrany ich ľudských práv a dôstojnosti. 
Finančné prostriedky na krytie úloh, ktoré sa budú plniť v ďalších rokoch, budú zabezpečené v rámci prípravy návrhu rozpočtu na príslušný kalendárny rok v rámci schváleného limitu výdavkov príslušných rozpočtových kapitol na základe odporúčaní národného koordinátora pre oblasť boja proti obchodovaniu s ľuďmi.
Materiál bol prerokovaný Expertnou skupinou pre oblasť boja proti obchodovaniu s ľuďmi, ktorá ho a odporučila podpredsedovi vlády a ministrovi vnútra Slovenskej republiky predložiť na rokovanie vlády Slovenskej republiky.
Materiál prešiel medzirezortným pripomienkovým konaním. Všetky pripomienky zásadného charakteru boli do materiálu zapracované.